তথ্যবিবরণী                                                                                                নম্বর : ৩১৯

**‍‍‍‍‍‍‍‍দুর্যোগ মোকাবিলায় টেলিযোগাযোগ সেবা খুবই গুরুত্বপূর্ণ**

**-- ত্রাণ প্রতিমন্ত্রী**

ঢাকা, ১৩ মাঘ (২৭ জানুয়ারি) :

দুর্যোগ ব্যবস্থাপনা ও ত্রাণ প্রতিমন্ত্রী ডা. মোঃ এনামুর রহমান বলেছেন, ‘দুর্যোগ মোকাবিলায় টেলিযোগাযোগ সেবা খুবই গুরুত্বপূর্ণ। যেকোনো দুর্যোগে টেলিকমিউনিকেশন সেবাটা দরকার। এ সেবার মাধ্যমে সরকারের বার্তাটা প্রচার করা হলে দুর্যোগের সময় ক্ষয়ক্ষতির পরিমাণটা কমে যায়’। তিনি বলেন, আমাদের কমিউনিকেশন সিস্টেম তৈরি করতে হবে। দুর্যোগের আগাম বার্তাটা দেওয়ার ক্ষেত্রে টেলিকমিউনিকেশনটা প্রয়োজন।

প্রতিমন্ত্রী আজ ঢাকায় আগারগাঁওয়ে বঙ্গবন্ধু আন্তর্জাতিক সম্মেলনকেন্দ্রে ‘দুর্যোগকালীন সময়ে টেলিযোগাযোগ খাত : পূর্ব ও পরবর্তী কৌশল এবং করণীয়’ শীর্ষক সেমিনারে প্রধান অতিথির বক্তব্যে এসব কথা বলেন।

প্রতিমন্ত্রী বলেন, ১৯৯১ সালে বিএনপি সরকারের অবহেলায় জলোচ্ছ্বাসে প্রায় দুই লাখ লোক মারা যান। এরপর প্রধানমন্ত্রী শেখ হাসিনার নেতৃত্বে আমরা ক্ষমতায় আসার পর ‘দুর্যোগ ব্যবস্থাপনা আইন ২০১২’ এবং ‘দুর্যোগ ব্যবস্থাপনা নীতিমালা ২০১৫’ করা হয়েছে। এ নীতিমালায় দুর্যোগ মোকাবেলার বিষয়ে সব কিছু বলা হয়েছে। সর্বশেষ দুর্যোগ বিষয়ক স্থায়ী আদেশাবলী বা এসওডি (সংশোধিত) -২০১৯ প্রণয়ন করা হয়েছে। যেকোনো দুর্যোগে কার কি দায়িত্ব পালন করতে হবে এসওডিতে পরিষ্কার করে বলা হয়েছে বলেও জানান তিনি ।

এনামুর রহমান আরো বলেন, জনগণকে উত্তম সেবা দেওয়া আমাদের দায়িত্ব এবং এ সেবা দিতে গিয়ে আমরা টেলিকমিউনিকেশনের সহায়তা পেয়েছি বলেই এতো সুন্দরভাবে সিলেট ও সুনামগঞ্জের এতো বড় বন্যা পরিস্থিতি মোকাবিলা করা সম্ভব হয়েছে।

অনুষ্ঠানে বিশেষ অতিথি হিসেবে উপস্থিত ছিলেন বিটিআরসি’র কমিশনার প্রকৌশলী রিয়াজ আহমেদ, বিটিসিএল-এর সাবেক ব্যবস্থাপনা পরিচালক ড. মোঃ রফিকুল মতিন, সেনাবাহিনীর সিগনাল পরিদপ্তরের পরিচালক ব্রিগেডিয়ার জেনারেল ইকবাল আহমেদ।

#

সেলিম/রাহাত/এনায়েত/মোশারফ/সেলিমুজ্জামান/২০২৩/১৯৩০ ঘণ্টা

তথ্যবিবরণী নম্বর : ৩১৮

**দম ফুরিয়ে এখন হাঁটার পথ ধরেছে বিএনপি**

**---তথ্য ও সম্প্রচার মন্ত্রী**

রাজশাহী, ১৩ মাঘ (২৭ জানুয়ারি) :

‘বিএনপির দম ফুরিয়ে গেছে বলে তারা এখন হাঁটার পথ ধরেছে’ বলে মন্তব্য করেছেন তথ্য ও সম্প্রচার মন্ত্রী এবং আওয়ামী লীগের যুগ্ম সাধারণ সম্পাদক ড. হাছান মাহ্‌মুদ। আজ রাজশাহীর মাদ্রাসা মাঠে আওয়ামী লীগ সভাপতি প্রধানমন্ত্রী শেখ হাসিনার জনসভাস্থল আগাম পরিদর্শন শেষে সাংবাদিকদের এক প্রশ্নের জবাবে তিনি এ মন্তব্য করেন।

ড. হাছান বলেন, ‘মানুষ যেমন দম ফুরিয়ে গেলে আর দৌড়াতে পারে না, তেমনি মনে হচ্ছে বিএনপির দম ফুরিয়ে গেছে তাই তারা ঢাকায় এখন পদযাত্রা অর্থাৎ হাঁটার কর্মসূচি দিয়েছে। আসলে গাড়ি পুরনো হয়ে গেলে মাঝে মাঝে স্টার্ট না দিলে গাড়ি অচল হয়ে যায়। সে কারণেই বিএনপিও ক’দিন পরপরই নানা কর্মসূচি ঘোষণা করে।’

আগামী সংসদ নির্বাচন প্রস্তুতি নিয়ে প্রশ্নের জবাবে সম্প্রচার মন্ত্রী বলেন, ‘আমরা আওয়ামী লীগ সারা বছর মানুষের কাছে যাই, তাদের পাশে থাকি। গত ১৪ বছর ধরে আমরা মানুষের পাশে আছি, আগেও ছিলাম, ভবিষ্যতেও থাকবো।’

হাছান মাহ্‌মুদ স্মরণ করিয়ে দেন, ‘করোনা মহামারির সময় খাদ্যসামগ্রী বলুন আর করোনা প্রতিরোধ সামগ্রী বলুন, সরকারের পাশাপাশি এই আওয়ামী লীগই সারাদেশের মানুষের কাছে সেগুলো পৌঁছে দিয়েছে। সেটা করতে গিয়ে অনেক নেতাকর্মী করোনা আক্রান্ত হয়েছেন, অনেকে প্রাণ হারিয়েছেন। বিএনপিকে সেই সময় খুঁজেও পাওয়া যায়নি। ঝড়-বন্যা-ঘূর্ণিঝড়সহ যে কোনো দুর্বিপাকেও আওয়ামী লীগই সবসময় মানুষের পাশে ছিল, আছে। বিএনপির তারা নির্বাচনের আগে শীতের পাখির মতো আসে, খায়দায়, মোটাতাজা হয়ে আবার চলে যায়।’

রোববার প্রধানমন্ত্রীর রাজশাহী সফর নিয়ে দলের এই যুগ্ম সাধারণ সম্পাদক বলেন, ‘বঙ্গবন্ধুকন্যা জননেত্রী শেখ হাসিনার এই সফর নিয়ে সমগ্র রাজশাহী বিভাগের মানুষ ও নেতা-কর্মীদের মধ্যে যে উৎসাহ-উদ্দীপনা তৈরি হয়েছে, তাতে জনসভাস্থল মাদ্রাসা মাঠে কোনোভাবেই মানুষের স্থান সংকুলান সম্ভব নয়। সমগ্র রাজশাহীর জনগণ শেখ হাসিনাকে বরণ করতে উন্মুখ হয়ে আছে। লাখ লাখ মানুষের আগমনে পুরো শহরই জনসমুদ্রে পরিণত হবে।’

প্রধানমন্ত্রী শেখ হাসিনার রাজশাহী সফর ও জনসভার প্রস্তুতি উপলক্ষে আওয়ামী লীগের রাজশাহী ও রংপুর বিভাগের সাংগঠনিক দায়িত্বপ্রাপ্ত যুগ্ম সাধারণ সম্পাদক হাছান মাহমুদ শুক্রবার বিকেলে ঢাকা থেকে রাজশাহী পৌঁছান। বিমানবন্দর থেকে সরাসরি জনসভা ময়দান মাদ্রাসা মাঠে উপস্থিত হন এবং কেন্দ্রীয় ও স্থানীয় নেতা-কর্মীদের নিয়ে মাঠ পরিদর্শন করেন তিনি।

আওয়ামী লীগ নেতৃবৃন্দের মধ্যে প্রেসিডিয়াম সদস্য ও রাজশাহী সিটি মেয়র এএইচ এম খায়রুজ্জামান লিটন, সংসদ সদস্য মোঃ আয়েন উদ্দিন, দলের কেন্দ্রীয় সদস্য বেগম আকতার জাহান, রাজশাহী মহানগর শাখার সাধারণ সম্পাদক ডাবলু সরকার, জেলা শাখার ভারপ্রাপ্ত সভাপতি অনিল সরকার, সাধারণ সম্পাদক আব্দুল ওয়াদুদ দারা প্রমুখ এ সময় উপস্থিত ছিলেন।

#

আকরাম/সিরাজ/রাহাত/রফিকুল/আব্বাস/২০২৩/১৯৫৫ ঘণ্টা

তথ্যবিবরণী নম্বর : ৩১৭

**পৃথিবী পঞ্চম শিল্পবিপ্লবে প্রবেশ করেছে**

**---মোস্তাফা জব্বার**

ঢাকা, ১৩ মাঘ (২৭ জানুয়ারি) :

ডাক ও টেলিযোগাযোগ মন্ত্রী মোস্তাফা জব্বার বলেছেন, যন্ত্র মানব সভ্যতার নিয়ন্ত্রক হতে পারে না। চতুর্থ শিল্পবিপ্লব যান্ত্রিক। তাই মানুষ ও যন্ত্রের মিশেলে দরকার মানবিক শিল্পবিপ্লবের। মন্ত্রী বলেন, ২০১৯ সালে জাপানে অনুষ্ঠিত ওয়ার্ল্ড ইকোনমিক ফোরামে জাপানের উত্থাপিত ‘সোসাইটি ফাইভ পয়েন্ট জিরো’ বা পঞ্চম শিল্পবিপ্লব ধারণাটি বিশ্ববাসী গ্রহণ করেছে। এরই ধারাবাহিকতায় পৃথিবী আজ পঞ্চম শিল্পবিপ্লবে প্রবেশ করেছে।

মন্ত্রী আজ ঢাকায় বঙ্গবন্ধু আন্তর্জাতিক সম্মেলন কেন্দ্রে ডাক ও টেলিযোগাযোগ বিভাগ আয়োজিত ‘ডিজিটাল বাংলাদেশ মেলা’র দ্বিতীয় দিনে পঞ্চম শিল্পবিপ্লব ও ফাইভ-জি অবকাঠামো: বাংলাদেশের প্রস্তুতি’ শীর্ষক আলোচনা সভায় প্রধান অতিথির বক্তৃতায় এসব কথা বলেন।

মন্ত্রী বলেন, প্রধানমন্ত্রী ঘোষিত স্মার্ট বাংলাদেশ গড়ে তুলতে সরকার কাজ করছে। ডিজিটাল বাংলাদেশের শক্তিশালী ভিত্তির ওপর স্মার্ট বাংলাদেশ গড়ে উঠবে। আর স্মার্ট বাংলাদেশের জন্য স্মার্ট নাগরিক খুবই গুরুত্বপূর্ণ। তাই মানুষের নেতৃত্বের জায়গার ক্ষেত্রে যন্ত্রের ওপর মানুষের সক্ষমতা থাকতে হবে। আমাদের নতুন প্রজন্ম অত্যন্ত মেধাবী। তাদেরকে পঞ্চম শিল্পবিপ্লবের উপযোগী প্রযুক্তির যন্ত্র বানানোর দক্ষতা অর্জনে কাজ করতে হবে। তিনি বলেন, ফাইভ জি অথবা পঞ্চম শিল্পবিপ্লবের উপযোগী প্রযুক্তি সম্পর্কে বঙ্গবন্ধু শেখ মুজিবুর রহমান ডিজিটাল বিশ্ববিদ্যালয়ে পড়াতে হবে। পঞ্চম শিল্পবিপ্লবে মেধাই হবে পৃথিবীর সবচেয়ে বড় সম্পদ। মেধাবীদের যথাযথভাবে তৈরি করে কাজে লাগাতে পারলেই আগামী দিনের বাংলাদেশ হবে পৃথিবীর অনন্য দৃষ্টান্ত।

এমটবের মহাসচিব ব্রিগেডিয়ার জেনারেল এ এস এম ফরহাদের সঞ্চালনায় অনুষ্ঠানে মূল প্রবন্ধ উপস্থাপন করেন বঙ্গবন্ধু শেখ মুজিবুর রহমান ডিজিটাল বিশ্ববিদ্যালয়ের উপাচার্য ড. মোহাম্মদ মাহফুজুল ইসলাম। ডাক ও টেলিযোগাযোগ বিভাগের অতিরিক্ত সচিব মোঃ মাহবুব-উল আলম, বিটিআরসি’র মহাপরিচালক ব্রিগেডিয়ার জেনারেল মনিরুজ্জামান জুয়েল, হুয়াওয়ের চিফ টেকনিক্যাল অফিসার নিকি মা জিয়ান, রবির প্রতিনিধি শাহেদ আলম এবং ফাইভার এট হোমের চেয়ারম্যান মইনুল হক সিদ্দিকী অনুষ্ঠানে বক্তৃতা করেন।

#

শেফায়েত/সিরাজ/রাহাত/রফিকুল/আব্বাস/২০২৩/১৮৫২ ঘণ্টা

তথ্যবিবরণী নম্বর : ৩১৬

**কোভিড-১৯ সংক্রান্ত সর্বশেষ প্রতিবেদন**

ঢাকা, ১৩ মাঘ (২৭ জানুয়ারি) :

স্বাস্থ্য অধিদপ্তরের তথ্যানুযায়ী বৃহস্পতিবার সকাল ৮টা থেকে আজ শুক্রবার সকাল ৮টা পর্যন্ত ২৪ ঘণ্টায় দেশে ১২ জনের শরীরে করোনা সংক্রমণ পাওয়া গেছে। নমুনা পরীক্ষার বিপরীতে রোগী শনাক্তের হার শূন্য দশমিক ৮৫ শতাংশ। এ সময় ১ হাজার ৪০৮ জনের নমুনা পরীক্ষা করা হয়েছে।

গত ২৪ ঘণ্টায় কোভিড-১৯ আক্রান্ত হয়ে কেউ মারা যায়নি। এ পর্যন্ত ২৯ হাজার ৪৪১ জন করোনায় মৃত্যুবরণ করেছেন। করোনা ভাইরাস আক্রান্তদের মধ্যে এখন পর্যন্ত সুস্থ হয়েছেন ১৯ লাখ ৯২ হাজার ৯ জন।

#

কবীর/সিরাজ/রাহাত/রফিকুল/আব্বাস/২০২৩/১৭৪০ ঘণ্টা

তথ্যবিবরণী নম্বর : ৩১৫

টেলিভিশনে স্ক্রল প্রচারের জন্য

**সকল ইলেক্ট্রনিক মিডিয়া**

ঢাকা, ১৩ মাঘ (২৭ জানুয়ারি) :

সরকারি-বেসরকারি টিভি চ্যানেলসহ সকল ইলেক্ট্রনিক মিডিয়ায় নিম্নোক্ত বার্তাটি স্ক্রল আকারে প্রচারের জন্য অনুরোধ করা হলো :

**মূলবার্তা :**

“রাষ্ট্রপতি মোঃ আবদুল হামিদ আগামী ২৯ জানুয়ারি, রবিবার, বিকাল ৪টা ১৫ মিনিটে ঢাকায় ওসমানী স্মৃতি মিলনায়তনে ‘জাতীয় শিশু পুরস্কার প্রতিযোগিতা ২০২০ ও ২০২১’ এর পুরস্কার প্রদান অনুষ্ঠানে প্রধান অতিথির আসন অলংকৃত করবেন।’’ আয়োজনে-মহিলা ও শিশু বিষয়ক মন্ত্রণালয়।

#

আলমগীর/সিরাজ/রাহাত/রফিকুল/আব্বাস/২০২২/১৬৫১ ঘণ্টা

তথ্যবিবরণী                                                                নম্বর :৩১৪

**চতুর্থ শিল্পবিপ্লবের সুফল পেতে হলে বিজ্ঞান চর্চা ব্যাপক হারে বাড়াতে হবে**

**--বিদ্যুৎ প্রতিমন্ত্রী**

ঢাকা, ১৩ মাঘ (২৭ জানুয়ারি) :

বিদ্যুৎ, জ্বালানি ও খনিজ সম্পদ প্রতিমন্ত্রী নসরুল হামিদ বলেছেন, চতুর্থ শিল্পবিপ্লবের সুফল পেতে হলে বিজ্ঞান চর্চা ব্যাপক হারে বাড়াতে হবে। আর্টিফিসিয়াল ইন্টিলিজেন্সের ব্যবহার যতই বাড়ানো যাবে তত দ্রুত টেকসই উন্নয়নের দিকে যাওয়া সম্ভব হবে। ক্যাশলেস সোসাইটি ধীরে ধীরে বাংলাদেশেও গড়ে উঠছে।

প্রতিমন্ত্রী আজ ঢাকা রেসিডেনসিয়াল মডেল কলেজে ‘১৪তম ডিআরএমসি-সামিট ন্যাশনাল সায়েন্স কার্নিভাল-২০২৩’-এর উদ্বোধন অনুষ্ঠানে প্রধান অতিথির বক্তব্যে এসব কথা বলেন।

নসরুল হামিদ বলেন, এসব আয়োজন থেকেই বেরিয়ে আসবে দেশের শ্রেষ্ঠ বিজ্ঞানীরা যারা দেশের সীমা অতিক্রম করে বিশ্বের বুকে বাংলাদেশকে তুলে ধরবে। বাংলাদেশের প্রেক্ষাপট ধারণ করে নির্মাণ করবে টেকসই বিদ্যুৎ ও জ্বালানি ব্যবস্থা। এ সময় ‘যায়েদ সাসটেইন্যাবিলিটি প্রাইজ ২০২৩’ অর্জন করায় ঢাকা রেসিডেনসিয়াল মডেল কলেজ দলকে অভিনন্দন জানিয়ে তিনি বলেন, একাগ্রতা থাকলে বাংলাদেশের তরুণরা আগামীতে আরো ভাল করবে। সরকার নানাভাবে সহযোগিতা করছে। বাংলাদেশ জ্বালানি ও বিদ্যুৎ গবেষণা কাউন্সিল হতে জ্বালানি ও বিদ্যুৎ খাতের দক্ষতা বৃদ্ধি, আর্থিকভাবে সাশ্রয়ী ও পরিবেশবান্ধব টেকসই জ্বালানি শক্তি উন্নয়নে নতুন উদ্ভাবনী প্রযুক্তি ও পদ্ধতিসমূহ খুঁজে বের করতে গবেষণার জন্য প্রয়োজনীয় আর্থিক ও অন্যান্য সহযোগিতা করা হচ্ছে।

৪৫০টি শিক্ষা প্রতিষ্ঠানের অংশগ্রহণে ২৭-২৯ জানুয়ারি তিন দিনব্যাপী এই বিজ্ঞান উৎসবের আয়োজনে প্রজেক্ট ডিসপ্লে, দেয়াল পত্রিকা, স্ক্র্যাপ বুক ডিসপ্লে, ফটোগ্রাফি প্রদর্শনী, অলিম্পিয়াডস, আইকিউ টেস্ট, সাইন্সফিকশন লিখন, ইলাসট্রেইশন এক্সিবিশন, পোস্টার ডিজাইনিং এক্সিবিশন, গেইমিং কনটেস্ট, লাইন ফলোইং, প্রভৃতি কুইজ, সুডোকু প্রতিযোগিতা, বিজ্ঞানভিত্তিক উপস্থিত বক্তৃতা ও রোবোটিক ওয়ার্কশপ প্রতিযোগিতা অন্তর্ভুক্ত রয়েছে।

ঢাকা রেসিডেনসিয়াল মডেল কলেজের অধ্যক্ষ ব্রিগেডিয়ার জেনারেল কাজী শামীম   
ফরহাদের সভাপতিত্বে অনুষ্ঠানে অন্যান্যের মাঝে কার্নিভালের টাইটেল স্পন্সর সামিট গ্রুপের ভাইস চেয়ারম্যান লতিফ খান, বিজিএমইএ’র সভাপতি ফারুক হাসান ও কনফিডেন্স ইনফ্রাস্ট্রাকচার লিমিটেডের নির্বাহী পরিচালক মো: শহিদুল ইসলাম বক্তব্য রাখেন।

#

আসলাম/সিরাজ/রাহাত/রফিকুল/লিখন/২০২৩/১৭৪৩ঘন্টা

তথ্যবিবরণী নম্বর : ৩১৩

**মেধার লালন করে দেশকে এগিয়ে নিয়ে যেতে হবে**

**-জাহিদ ফারুক**

বরিশাল, ১৩ মাঘ (২৭ জানুয়ারি) :

পানি সম্পদ প্রতিমন্ত্রী জাহিদ ফারুক বলেছেন, বর্তমান সরকার মেধা বিকাশের সুযোগ সৃষ্টি করতে শিক্ষার সম্প্রসারণ ঘটিয়েছে। শহর ও গ্রামে সর্বত্র শিক্ষার্থীরা আধুনিক প্রযুক্তি সম্পর্কে জানতে পারছে। শিক্ষাসহ দেশের প্রতিটি খাতে বর্তমান সরকার যে উন্নয়ন করেছে তা আজ দৃশ্যমান। মেধার লালন করে দেশকে এগিয়ে নিয়ে যেতে হবে তিনি আরো বলেন, মনযোগ দিয়ে লেখাপড়া করে শিক্ষার্থীদের দেশের উন্নয়নে অগ্রণী ভূমিকা পালন করতে হবে।

আজ বরিশালের উত্তর আমানতগঞ্জে মোফাজ্জল হোসেন খান বালিকা বিদ্যালয় ও সরকারি প্রাথমিক বিদ্যালয়ের জিপিএ-৫ প্রাপ্ত শিক্ষার্থীদের সংবর্ধনা ও বার্ষিক ক্রীড়া প্রতিযোগিতা অনুষ্ঠানে প্রতিমন্ত্রী এসব কথা বলেন।

তিনি বলেন, বর্তমান সরকার শিক্ষা ক্ষেত্রে সবচেয়ে গুরুত্ব দিয়ে বছরের শুরুতেই শিক্ষার্থীদের হাতে বিনামূল্যে বই ও শিক্ষা উপকরণ তুলে দিচ্ছে এবং উপবৃত্তি চালু করেছে। তিনি আরো বলেন, একজন শিক্ষার্থীদের মধ্যে যেমন মেধা থাকা প্রয়োজন, তেমনি মূল্যবোধ, দেশাত্ববোধ ও সামাজিকতা থাকতে হবে।

অনুষ্ঠানে উপস্থিত ছিলেন, বরিশাল অঞ্চলের মাধ্যমিক ও উচ্চ শিক্ষা বিভাগের উপ-পরিচালক মোঃ আনোয়ার হোসেন, শিক্ষা অফিসার ফয়সাল জামিল, জেলা শিক্ষা অফিসার মোহাম্মদ জাহাঙ্গীর হোসাইন ও বরিশাল জেলা পরিষদের সদস্য মোঃশহিদুল ইসলাম ইটালি শহিদ।

#

গিয়াস/জুলফিকার/রবি/আলী/মাসুম/২০২৩/১৫৩০ ঘণ্টা

তথ্যবিবরণী নম্বর : ৩১২

**বাংলাদেশকে উন্নত দেশের সঙ্গে তুলনা করা যায়**

**-শিল্পমন্ত্রী**

নরসিংদী, ১৩ মাঘ (২৭ জানুয়ারি) :

শিল্পমন্ত্রী নূরুল মজিদ মাহমুদ হুমায়ূন বলেছেন, প্রধানমন্ত্রী শেখ হাসিনার সরকার   দেশব্যাপী সকল ক্ষেত্রে বিশাল   উন্নয়ন   কর্মকাণ্ড সংগঠিত করেছে। এখন  বাংলাদেশকে  পৃথিবীর অনেক উন্নত দেশের সঙ্গে তুলনা করা যায়। তিনি আরো বলেন, একসময়   আমরা   ডিজিটাল  বাংলাদেশের   স্বপ্ন   দেখতাম, সেই স্বপ্ন এখন বাস্তবে পরিণত হয়েছে।

গতকাল নরসিংদীর   বেলাব   উপজেলার   প্রাথমিক শিক্ষা পরিবার আয়োজিত এক সংবর্ধনা অনুষ্ঠানে প্রধান অতিথির বক্তব্যে মন্ত্রী এসব কথা বলেন।

এ সময় অন্যানের মধ্যে উপস্থিত ছিলেন, বেলাব উপজেলা চেয়ারম্যান সমসের   জামান ভুইয়া, উপজেলা  নিবার্হী কর্মকর্তা আয়শা  জান্নাত  তাহেরা, উপজেলা  শিক্ষা অফিসার জুলেখা শারমিন প্রমুখ।

#

মাহমুদুল/জুলফিকার/রবি/আলী/মাসুম/২০২৩/১৩০০ ঘণ্টা